AfriForum vra swaar strawwe vir polisielede wat by misdaad betrokke is | Maroela Media
AfriForum verwelkom die nuus van die onlangse inhegtenisname van verskeie polisiemanne in Soweto en Lenasia as gevolg van hulle betrokkenheid by 'n motordiefstal- en kapingsindikaat. Hierdie sukses stuur 'n sterk boodskap aan ander kriminele elemente in die SAPD en skep die hoop in die gemeenskap, wat swaar onder misdaad gebuk gaan, dat die polisiediens die stryd teen korrupsie in sy eie geledere aangesê het.
Daar was onlangs 'n hele reeks berigte oor polisiebetrokkenheid by ernstige en gewelddadige misdaad. Die regstelsel moet die swaarste moontlike strawwe vir hierdie oortreders oplê. "Ons, as lede van die gemeenskap, moet weer ons polisiebeamptes kan vertrou. Daar was in die verlede groot respek vir polisiebeamptes en die moeilike en ondankbare werk wat hulle doen. Kriminele elemente onder hulle het hierdie beeld skade berokken, en die SAPD moet alles in sy vermoë doen om dit om te keer," sê Reg Crewe, AfriForum se hoof van gemeenskapsveiligheid.
"As ek deur 'n polisiebeampte afgetrek word, wil ek nie wonder of ek gekaap of geslaan gaan word, of vir omkoopgeld gevra gaan word nie. Die SAPD moet voortgaan om hierdie misdadigers te arresteer en hulle behoorlik te vervolg," het Crewe afgesluit.
Dit is seker ook asgevolg van die apartheid era se skuld?, ek het gesien dat goed wat vernietig moet word deur lede van die polisie mag geneem word vir hulle self of verkoop.